**Z Á P I S**

**zo stretnutia zo dňa 13.6.2017 na zimnom štadióne**

Na základe obdržanej mailovej správy zo dňa 13.6.2017 k rekonštrukcii ľadovej plochy zimného štadióna bola na deň 13.6.2017 na 17:00 hod. v priestoroch miestnosti VIP zimného štadióna rozposlaná pozvánka pre poslancov Mestského zastupiteľstva mesta Považská Bystrica za účelom posúdenia dodržania technologického postupu a projektovej dokumentácie pri realizácii diela. Prizvaní boli členovia komisie a verejná obstarávateľka na „Rekonštrukciu ľadovej plochy a rozvodov kanála NH3 ZŠ Považská Bystrica“.

Prítomní: Bc. Silvia Páleníková – verejná obstarávateľka

Jana Veličová – poslankyňa MsZ

Bc. Peter Máťoš – viceprimátor, poslanec MsZ

Peter Zvak – poslanec MsZ, člen komisie

Mgr. Andrej Péli – poslanec MsZ

Ing. Ján Kunovský – poslanec MsZ

Ing. Miloš Kraus – člen komisie

Martin Žilinčík – konateľ spoločnosti AKTIV PRO s.r.o.

Miroslav Bubák – člen komisie

Ing. Ľubomír Kubovič – konateľ spoločnosti MESTSKÉ ŠPORTOVÉ KLUBY POVAŽSKÁ BYSTRICA s.r.o.

V priebehu rokovania sa dostavil primátor mesta - doc. PhDr. PaedDr. Karol Janas, PhD.

Stretnutie otvoril konateľ spoločnosti MESTSKÉ ŠPORTOVÉ KLUBY POVAŽSKÁ BYSTRICA s.r.o., prítomných oboznámil s problematikou a obsahom stretnutia a navrhol nasledovný program, ktorý všetci prítomní odsúhlasili.

1. Informácia verejnej obstarávateľky k priebehu súťaže
2. Informácia konateľa spoločnosti AKTIV PRO, s.r.o. Považská Bystrica p. Martina Žilinčíka
3. Prijatie rozhodnutia

**K bodu 1.**

Verejná obstarávateľka Bc. Silvia Páleníková informovala prítomných o priebehu verejného obstarávania, kde sa v prvom kole prihlásil jeden záujemca. Vzhľadom k uvedenej skutočnosti bola súťaž zrušená, keď nebola možnosť porovnať cenové ponuky. V druhom kole, ktoré bolo následne vyhlásené, sa neprihlásil nikto. Tretie kolo sa uskutočnilo priamym rokovaním za účasti troch spoločností a víťazom sa stala firma AKTIV PRO, s.r.o., M.R. Štefánika 157/45, 017 01 Považská Bystrica. Všetky kolá boli realizované cez vestník Úradu pre verejné obstarávanie.

**K bodu 2.**

Konateľ spoločnosti p. Martin Žilinčík informoval prítomných o postupe prác s tým, že projektová dokumentácia bola dodržaná. Ako dôkazový materiál preukázal fotodokumentáciu v mobilnom telefóne, ďalej informoval o váženkách a dodacích listoch, ktoré má k dispozícii na materiál , ktorý bol použitý. Súčasne poukázal na skutočnosť, kde v časti pri kanálových rozvodoch je možnosť vidieť štruktúru použitého materiálu a hrúbku tepelnej izolácie. Priložený bol aj zvyšok nepoužitej geotextílie.

**K bodu 3.**

Väčšina prítomných sa zhodla na nutnosti vykonať sondu v priestore, ktorú vytipoval p. Žilinčík z firmy AKTIV PRO s.r.o. po dohode s prítomnými. Pán Martin Žilinčík uvedené stanovisko rešpektoval a na deň 14.6.2017 pripraví sondu, o ktorej bude informovať. Následne bude odoslaná informácia všetkým poslancom, ktorí sa budú môcť fyzicky zúčastniť na obhliadke kontrolnej sondy. Pre zabezpečenie dôkazového materiálu a jeho archiváciu bude k dispozícii fotograf a kameraman.

Konateľ spoločnosti MESTSKÉ ŠPORTOVÉ KLUBY POVAŽSKÁ BYSTRICA s.r.o., Ing. Ľubomír Kubovič sa na záver poďakoval všetkým za účasť a stretnutie ukončil.